Document ID: /roh_data/filtered/fineweb-2-filterrobots_roh.jsonl.gz/55182

Dad Erstfeld cun il tren viaden en il nov tunnel sut il Gottard han schurnalistas e schurnalists pudì viagiar per dar in ultim sguard en la «rusna» avant l'avertura uffiziala l'emprim da zercladur.
Staziun d'urgenza
Nua che la Porta Alpina avess gì sia stazziun sa chatta uss la stazziun d'urgenza. En cas da per exempel in fieu en il tunnel s'arrettegnan en il futur ils trens là e passaschieras e passaschiers han da sortir. Sur dus kilometers sa stendan corridurs, locals e tunnels per garantir la segirtad.
La via per passaschieras e passaschiers na va lura dentant betg sco ins pudess forsa patratgar dal «chamin» ensi fin a Sedrun. Las persunas evacuadas dal tren van atras corridors vi en il segund tunnel da tren. Là pon els lura ascender in tren da salvament.